CELEX ID: 32011D0899
Publication Date: 2011-12-21

Document Text:
KOMISJONI RAKENDUSOTSUS,
21. detsember 2011,
millega muudetakse otsust 2009/861/EÜ Euroopa Parlamendi ja nõukogu määruse (EÜ) nr 853/2004 alusel võetavate üleminekumeetmete kohta seoses nõuetele mittevastava toorpiima töötlemisega teatavates Bulgaaria piimatöötlemisettevõtetes
(teatavaks tehtud numbri K(2011) 9568 all)
(EMPs kohaldatav tekst)
(2011/899/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (1) eriti selle artiklit 9,
ning arvestades järgmist:
(1)
Määrusega (EÜ) nr 853/2004 on sätestatud loomset päritolu toidu hügieeni erieeskirjad toidukäitlejatele. Kõnealused eeskirjad hõlmavad toorpiima ja piimatooteid käsitlevaid hügieeninõudeid.
(2)
Komisjoni otsusega 2009/861/EÜ (2) on ette nähtud teatavad erandid määruse nr 853/2004 III lisa IX jao I peatüki II ja III alapeatükis sätestatud nõuetest kõnealuses otsuses loetletud Bulgaaria piimatöötlemisettevõtete kohta. Kõnealust otsust kohaldatakse kuni 31. detsembrini 2011.
(3)
Teatavad otsuse 2009/861/EÜ I lisas loetletud piimatöötlemisettevõtted võivad erandina määruse (EÜ) nr 853/2004 I lisa asjakohastest sätetest töödelda nõuetele vastavat ja mittevastavat piima, tingimusel et neid töödeldakse eraldi tootmisliinidel. Lisaks on kõnealuse otsuse II lisas loetletud piimatöötlemisettevõtetel lubatud töödelda nõuetele mittevastavat piima ilma eraldi tootmisliinideta.
(4)
Bulgaaria teatas komisjonile, et pärast otsuse 2009/861/EÜ jõustumist on määruse (EÜ) nr 853/2004 nõuetele vastava toorpiima osa Bulgaaria piimatöötlemisettevõtetele tarnitavas piimas märkimisväärselt suurenenud. Bulgaaria on koostanud ka kogu oma piima tootmisahelat hõlmava tegevuskava, et tagada tootmisahela vastavus ELi eeskirjadele.
(5)
Vastavalt otsuse 2009/861/EÜ artikli 5 alusel Bulgaaria esitatud aruandele ja Bulgaaria ametiasutuste 17. oktoobril 2011 alalise toiduahela ja loomatervishoiu komitee koosolekul edastatud teabele ei vasta aga Bulgaaria piimasektori olukord määruses (EÜ) nr 853/2004 sätestatud nõuetele.
(6)
Võttes arvesse praegust olukorda ning vältimaks Bulgaaria ametiasutuste püüdluste takistamist, on asjakohane pikendada otsuses 2009/861/EÜ sätestatud meetmete kohaldamist.
(7)
Bulgaaria peaks jätkama otsuse 2009/861/EÜ lisades loetletud ettevõtete töödeldud piima määrusega (EÜ) nr 853/2004 vastavusseviimiseks tehtavaid jõupingutusi.
(8)
Eelkõige peaks Bulgaaria jätkama olukorra jälgimist ning esitama komisjonile korrapäraselt aruandeid kõnealuste nõuetega täieliku vastavuse saavutamiseks tehtud edusammude kohta. Kõnealustes aruannetes tehtud järelduste alusel tuleks vastu võtta asjakohased meetmed.
(9)
Seepärast tuleks otsust 2009/861/EÜ vastavalt muuta.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2009/861/EÜ muudetakse järgmiselt.
1)
Artiklis 2 asendatakse kuupäev „31. detsember 2011” kuupäevaga „31. detsember 2013”.
2)
Artiklis 3 asendatakse kuupäev „31. detsember 2011” kuupäevaga „31. detsember 2013”.
3)
Artikkel 5 asendatakse järgmisega:
„Artikkel 5
1. Bulgaaria esitab komisjonile aastaaruanded määruse (EÜ) nr 853/2004 nõuetega vastavusse viimisel saavutatud edusammude kohta:
a)
nõuetele mittevastavat piima tootvate majandite osas;
b)
nõuetele mittevastava piima kogumise ja transpordi süsteemi osas.
Esimene aastaaruanne tuleb esitada komisjonile hiljemalt 31. detsembril 2012 ning teine aastaaruanne hiljemalt 31. oktoobril 2013.
Aruanded esitatakse III lisas sätestatud vormis.
2. Komisjon jälgib tähelepanelikult I ja II lisas loetletud ettevõtete töödeldud toorpiima vastavusse viimist määruses (EÜ) nr 853/2004 sätestatud nõuetega.
Kui komisjon ei pea Bulgaaria esitatud aruannete alusel nõuetele vastavuse saavutamist 31. detsembriks 2013 tõenäoliseks, esitab ta asjakohased meetmed olukorra parandamiseks.”
4)
Artiklis 6 asendatakse kuupäev „31. detsember 2011” kuupäevaga „31. detsember 2013”.
5)
I ja II lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 21. detsember 2011

EuroVoc Classification:
Level 1: 100149
100161
100157
100144
Level 2: 100277
100255
100283
100259
100258
100282
100215
100176
Level 3: 1360
5781
5283
5087
122
4057
2763
914
2200
4416
1268
All Concepts: 1279
1406
1569
2324
4498
5063